APC mik vir miljoen stemme by stembusThemba Godi, leier van die African People’s Convention. (Foto: ANA) Die African People’s Convention (APC) mik om oor net meer as drie weke minstens een miljoen stemme uit die 26 miljoen geregistreerde kiesers by die stembus te kry, het Themba Godi, leier van dié party, Saterdag gesê. “Die besluit om te mik vir ŉ miljoen stemme kom van die sentrale uitvoerende komitee van die APC af. Met ŉ miljoen stemme sal ons minstens 25 setels in die nasionale vergadering en verteenwoordiging in al nege provinsies hê,” het Godi gesê. “Ons glo dit sal ŉ groot genoeg getal wees vir ons om ŉ ingrypende impak op regeringsbeleid en regeringskwessies te hê.” Godi het dié uitsprake gemaak tydens ŉ steunwerwingsveldtog in Motlhabe, sowat 83 km van Rustenburg in die Moses Kotane-munisipaliteit. Die ACP het in 2014 altesaam 30 676 stemme gekry wat die party een setel in die nasionale vergadering gegee het. Dit was minder as die 35 867 stemme wat die party in die 2009 algemene verkiesing gekry het. In Noordwes het die APC egter daarin geslaag om sy steun uit te brei, van 3 744 stemme in 2009 tot 4 398 in 2014. Godi het Saterdag aan ondersteuners in Motlhabe gesê swart mense het nie voordeel getrek uit die demokrasie van die afgelope 25 jaar nie. “Die ekonomiese trajek van die land het nie verander nie. Die meerderheidsparty kon nie daarin slaag om die ekonomie te transformeer nie. Vir die afgelope 25 jaar het die meerderheidsparty net probeer om wit mense te paai en wat gebeur het, is dat Indiërs hoofsaaklik munt geslaan het uit die demokratiese ruimte om met die ekonomiese leer op te beweeg. “Dit is hierdie twee groeperings wat ongeveer 10% van die bevolking uitmaak wat die meeste voordeel uit die demokrasie getrek het,” het hy aangevoer. In sy 2019-verkiesingsmanifes wy die ACP hom toe aan beter regeringsbestuur, die stryd teen korrupsie, transformasie van die ekonomie, werkskepping en die lewering van basiese dienste aan mense. Godi het ook gister by die Moruleng- en Boitekong-winkelsentrums rondgeloop om kiesers te ontmoet. Hy sal vandag ŉ kerkdiens in Itsoseng naby Lichtenburg bywoon voordat hy sy deur-tot-deur-veldtog in Tlhabologang in Coligny sal voortsit.